62022TJ0142_RES
(Дело T‑142/22)
Landesbank Baden-Württemberg
срещу
Единен съвет за преструктуриране
Решение на Общия съд (осми разширен състав) от 17 юли 2024 година
„Икономически и паричен съюз — Банков съюз — Единен механизъм за преструктуриране на кредитни институции и на някои инвестиционни посредници (ЕМП) — Единен фонд за преструктуриране (ЕФП) — Решение на ЕСП за изчисляване на предварителните вноски за 2017 г. — Задължение за мотивиране — Ефективна съдебна защита — Равно третиране — Принцип на пропорционалност — Свобода на преценка на ЕСП — Възражение за незаконосъобразност — Свобода на преценка на Комисията — Ограничаване на действието на съдебното решение във времето“
Институции на Европейския съюз — Упражняване на правомощия — Предоставено на Комисията правомощие за приемане на делегирани актове — Обхват — Комплексни преценки и оценки — Широка свобода на преценка — Определяне на метода за изчисляване на предварителните вноски в Единния фонд за преструктуриране (ЕФП) — Определяне на критериите за адаптиране на тези вноски — Съдебен контрол — Граници
(член 290 ДФЕС; съображение 41 от Регламент № 806/2014 на Европейския парламент и на Съвета; съображения 105—107 и член 103, параграф 7 от Директива 2014/59 на Европейския парламент и на Съвета)
(вж. т. 34, 36 и 41)
Право на Европейския съюз — Принципи — Правна сигурност — Правна уредба на Съюза — Изискване за яснота и предвидимост — Разпоредби относно предварителните вноски в механизмите за финансиране на преструктурирането — Предоставяне на Единния съвет за преструктуриране (ЕСП) на свобода на преценка относно методиката за изчисляване на предварителните вноски — Условия — Достатъчно ясно определяне на обхвата и реда за упражняване на това право
(член 296, втора алинея ДФЕС; Регламент № 806/2014 на Европейския парламент и на Съвета; членове 4—7 и 9 и приложение I към Регламент 2015/63 на Комисията; Директива 2014/59 на Европейския парламент и на Съвета)
(вж. т. 78—81 и 84)
Актове на институциите — Мотивиране — Задължение — Обхват — Решение на Единния съвет за преструктуриране (ЕСП) за определяне на предварителните вноски в Единния фонд за преструктуриране (ЕФП) — Липса на необходимост в това решение да бъдат посочени всички данни, позволяващи да се провери дали вноските са изчислени точно — Претегляне на задължението за мотивиране с общия принцип на защита на търговската тайна на съответните институции — Законосъобразност на разпоредбите на Регламент 2015/63, отнасящи се до методиката за изчисляване на предварителните вноски в ЕФП — Принцип на опазване на търговската тайна — Задължение на ЕСП да публикува и да предаде на съответните институции в обобщена и анонимизирана форма информацията относно институциите, използвана за изчисляване на предварителната вноска
(член 296, втора алинея ДФЕС; Регламент № 806/2014 на Европейския парламент и на Съвета; членове 4—7 и 9 и приложение I към Регламент 2015/63 на Комисията; Директива 2014/59 на Европейския парламент и на Съвета)
(вж. т. 210—221, 278 и 280)
Актове на институциите — Мотивиране — Задължение — Обхват — Решение на Единния съвет за преструктуриране (ЕСП) за определяне на предварителните вноски в Единния фонд за преструктуриране (ЕФП) — Липса на необходимост в това решение да бъдат посочени всички данни, позволяващи да се провери дали вноските са изчислени точно — Претегляне на задължението за мотивиране с общия принцип на защита на търговската тайна на съответните институции — Данни отпреди повече от пет години, които съдържат съществена информация за търговското положение на други кредитни институции — Опазване на търговската тайна относно тези данни — Условия — Актуалност на данните за търговското положение на съответните институции
(Регламент № 806/2014 на Европейския парламент и на Съвета; Директива 2014/59 на Европейския парламент и на Съвета)
(вж. т. 242—250)
Актове на институциите — Мотивиране — Задължение — Обхват — Обяснения относно мотивите на акта, които издалият го орган дава в хода на производството пред съда на Съюза — Условия — Липса на противоречия и задължение за последователност на обясненията с посочените мотиви
(член 296, втора алинея ДФЕС)
(вж. т. 281)
Актове на институциите — Мотивиране — Задължение — Обхват — Решение на Единния съвет за преструктуриране (ЕСП) за определяне на предварителните вноски в Единния фонд за преструктуриране (ЕФП) — Задължение на ЕСП да запознае съответните институции с методиката за изчисляване на тези вноски и методиката за определяне на размера на годишното целево равнище
(член 296, втора алинея ДФЕС; Регламент № 806/2014 на Европейския парламент и на Съвета; член 4 от Регламент 2015/81 на Съвета; членове 4—7 и 9 и приложение I към Регламент 2015/63 на Комисията; Директива 2014/59 на Европейския парламент и на Съвета)
(вж. т. 283 и 284)
Актове на институциите — Мотивиране — Задължение — Обхват — Решение на Единния съвет за преструктуриране (ЕСП) за определяне на предварителните вноски в Единния фонд за преструктуриране (ЕФП) — Мотиви, които се основават само на други правни актове, като например междинни решения, с които се уточняват и допълват някои аспекти от определянето на посочените вноски — Непубликуване или непредоставяне на институциите на тези други актове — Незаконосъобразност
(член 296, втора алинея ДФЕС)
(вж. т. 388 и 389)
Право на Европейския съюз — Принципи — Право на защита — Право на ефективна съдебна защита — Обхват — Решение на Единния съвет за преструктуриране (ЕСП) за определяне на предварителните вноски в Единния фонд за преструктуриране (ЕФП) — Принцип на състезателност — Изключения — Общ принцип на защита на търговската тайна — Претегляне — Допустимост
(член 47 от Хартата на основните права на Европейския съюз; Регламент № 806/2014 на Европейския парламент и на Съвета; членове 4—7 и 9 и приложение I към Регламент 2015/63 на Комисията; Директива 2014/59 на Европейския парламент и на Съвета)
(вж. т. 401—406 и 410—414)
Резюме
Сезиран с жалба за отмяна, която уважава, Общият съд отменя решението на Единния съвет за преструктуриране (наричан по-нататък „ЕСП“) за изчисляване на предварителните вноски за 2017 г. в Единния фонд за преструктуриране (наричан по-нататък „ЕФП“) в частта, която се отнася до жалбоподателя, Landesbank Baden-Württemberg, поради това, че ЕСП не е изпълнил задължението си за мотивиране във връзка с определянето на годишното целево равнище.
С решението си Общият съд внася уточнения относно претеглянето на задължението на ЕСП да мотивира своите актове, спрямо задължението му да опазва търговската тайна на съответните институции за данните, датиращи отпреди повече от пет години към момента на приемане на решението за определяне на предварителните вноски.
Жалбоподателят е публичноправна кредитна институция, установена в Германия. Тя е включена в институционалната защитна схема (наричана по-нататък „ИЗС“) на Sparkassen-Finanzgruppe (финансова група на спестовните банки, Германия).
На 15 декември 2021 г. ЕСП приема решение (
1
), в което определя (
2
) предварителните вноски в ЕФП за 2017 г. на жалбоподателя (наричано по-нататък „обжалваното решение“). С това решение ЕСП отстранява формалните пороци, установени в решение от 15 юли 2021 г., Комисия/Landesbank Baden-Württemberg и ЕСП (
3
), довели до отмяна на решението (
4
) за изчисляване на предварителните вноски за 2017 г. в ЕФП в частта, която се отнася до жалбоподателя.
Съображения на Общия съд
Първо, Общият съд припомня, че самият принцип на метода за изчисляване на предварителните вноски (
5
) включва използването от ЕСП на данни — търговска тайна, които не могат да бъдат възпроизвеждани в мотивите на решението за определяне на предварителните вноски.
В това отношение той констатира, че в обжалваното решение са изложени причините, поради които данните на институциите, които са били взети предвид за изчисляване на предварителните вноски за 2017 г., представляват търговска тайна. По-конкретно, в обжалваното решение ЕСП отбелязва, че търговската тайна на институциите се счита за поверителна информация. При изчисляването на предварителните вноски информацията, предоставена от институциите посредством формуляра им за декларация за данни, на която се основава ЕСП, за да изчисли предварителната им вноска, се счита за търговска тайна.
Освен това в обжалваното решение ЕСП отбелязва, че му е забранено да разкрива данните за всяка институция, които представляват основата за изчисленията в посоченото решение, но че му е разрешено да разкрива обобщените и общи данни, доколкото тези данни са кумулирани. При все това съгласно посоченото решение, на институциите се гарантира пълна прозрачност по отношение на изчислението на тяхната основна годишна вноска и на техния множител за корекции за риск за стъпките при изчисляването на тази вноска и те имат възможност да получат общи данни, използвани от ЕСП за всички институции без разграничение, коригирани в зависимост от техния рисков профил за стъпките при изчисляването във връзка с „дискретизиране на показателите“, „добавяне на съответния знак“ и „изчисляване на годишната вноска“.
Второ, Общият съд отхвърля довода, че тези обяснения не са пълни, тъй като към датата на приемане на обжалваното решение данните на другите институции датират отпреди шест години и поради това вече не са търговска тайна, но въпреки това ЕСП не е посочил причините, поради които тези данни не са били разкрити.
Той припомня, че когато информацията, която към определен момент е могла да представлява търговска тайна, датира отпреди пет или повече години, поради факта на изтичането на време тя по принцип се счита за неактуална и за загубила поради това поверителния си характер, освен ако по изключение страната, която се позовава на такъв характер, не докаже, че въпреки давността си тази информация все още е съществен елемент на търговското ѝ положение или на това на трети засегнати лица.
В това отношение, макар че индивидуалните данни на институциите, на които се основава обжалваното решение, са отпреди повече от пет години, Общият съд все пак подчертава, че в икономическата действителност на банковия сектор положението на дадена институция спрямо това на конкурентите ѝ може да остане същото или сходно за продължителен период от време, който надхвърля пет години. Всъщност някои елементи, като бизнес моделът или дейностите на такава институция, остават стабилни в краткосрочен и средносрочен план, така че институция, която е имала висок рисков профил съгласно данни отпреди повече от пет години, може да продължава да има такъв профил в края на първоначалния срок. Следователно въпреки давността си тези данни все още са съществен елемент от търговското положение на кредитните институции. При това положение, ако такива съществени данни бяха оповестени в мотивите на обжалваното решение, икономическите оператори, осъществяващи дейност в банковия сектор, щяха да могат да се основат на тях, за да добият представа за актуалното търговско положение на дадена институция.
Освен това Общият съд отхвърля довода на жалбоподателя, че за да изпълни задължението си за мотивиране, ЕСП трябва да му предостави в анонимизирана форма списък с всички данни на институциите, които се намират в същата клетка като него. Всъщност, от една страна, налагането на такова изискване на ЕСП би надхвърлило изискванията, наложени от съдебната практика относно мотивите на решенията на ЕСП за определяне на предварителни вноски, и от друга страна, има опасност дори списък с анонимизирани данни за конкретна клетка да позволи на икономическите оператори, осъществяващи дейност в банковия сектор, които са осведомени оператори, да научат търговски тайни на някои институции. Такава опасност съществува по-специално по отношение на големите институции и тези, установени в държавите членки, в които има само ограничен брой институции, които дължат предварителна вноска. Всъщност не е изключено в тези случаи осведомен оператор да е в състояние да направи извод за самоличността на тези институции, дори последните да са били анонимизирани.
Поради това Общият съд счита, че ЕСП не е бил длъжен да разкрива в мотивите на обжалваното решение индивидуалните данни на другите институции, които позволяват да се провери изчисляването на предварителната вноска на жалбоподателя, тъй като, макар да датират отпреди шест години, те все още представляват съществени елементи от търговското положение на тези институции.
(
1
)	Решение SRB/ES/SRF/2021/82 на Единния съвет за преструктуриране (ЕСП) от 15 декември 2021 година за изчисляване на предварителните вноски за 2017 г. в Единния фонд за преструктуриране на Landesbank Baden-Württemberg.
(
2
)	Съгласно член 70, параграф 2 от Регламент (ЕС) № 806/2014 на Европейския парламент и на Съвета от 15 юли 2014 година за установяването на еднообразни правила и еднообразна процедура за преструктурирането на кредитни институции и някои инвестиционни посредници в рамките на Единния механизъм за преструктуриране и Единния фонд за преструктуриране и за изменение на Регламент (ЕС) № 1093/2010 (ОВ L 225, 2014 г., стр. 1).
(
3
)	Решение от 15 юли 2021 г., Комисия/Landesbank Baden-Württemberg и ЕСП (C‑584/20 P и C‑621/20 P, EU:C:2021:601).
(
4
)	Решение SRB/ES/2017/05 на Единния съвет за преструктуриране (ЕСП) от 11 април 2017 година за изчисляване на предварителните вноски за 2017 г. в Единния фонд за преструктуриране.
(
5
)	Както произтича от Регламент № 806/2014 и Директива 2014/59/ЕС на Европейския парламент и на Съвета от 15 май 2014 година за създаване на рамка за възстановяване и преструктуриране на кредитни институции и инвестиционни посредници и за изменение на Директива 82/891/ЕИО на Съвета и директиви 2001/24/ЕО, 2002/47/ЕО, 2004/25/ЕО, 2005/56/ЕО, 2007/36/ЕО, 2011/35/ЕС, 2012/30/ЕС и 2013/36/ЕС и на регламенти (ЕС) № 093/2010 и (ЕС) № 648/2012 на Европейския парламент и на Съвета (ОВ L 173, 2014 г., стр. 190).